Universis presentes litteras inspecturis, nos officialis Eduensis notum facimus quod in nostra presentia propter hoc specialiter constitutus dominus Guido de Yssartenes, miles, non coactus, non deceptus nec in aliquo deffraudatus, immo sponte, scienter et provide, prout ipse asserit coram nobis, recognoscit et confitetur publice et in jure coram nobis, presente domino Humberto de Unlaio, presbitero, procuratore decani et capituli ecclesie Eduensis, quod quedam pecia vinee sita in finagio de Sampigniaco, subtus clausum de Bully ex una parte et juxta vineam domini Roberti dicti Heretain, militis, ex altera, movet ab antiquo de feodo virorum venerabilium decani et capituli ecclesie Eduensis et ad ipsos decanum et capitulum et nomine predicte ecclesie feodum predicte vinee pertinere, et se tenere predictam vineam cum appenditiis et pertinentiis dicte vinee in feodum a dictis decano et capitulo, nomine ecclesie supradicte. Abrenunciat coram nobis in hoc facto dictus miles omni actioni, etc. In cujus rei testimonium, litteris presentibus sigillum curie Eduensis, ad preces et requisitionem dicti militis, decani et capituli predictorum, apponimus. Datum die veneris post octobas focorum, anno Domini Mº CCº nonagesimo quarto.